郭印
游杨村仁王院二十韵
山行不作懒，杖策穷幽邃。
崎岖十里馀，乃得桃源地。
竹树蓊以鲜，峰峦秀而媚。
娇云弄奇姿，啼鸟含幽意。
周遭帷幄中，一带江流驶。
始知造物悭，异境亦所秘。
行行松门松，钟磬出萧寺。
残僧五六辈，相顾各猜异。
须臾问讯通，颜色颇夷粹。
高堂清风多，起我无穷思。
提携更小庵，清绝非人世。
自怜学宦游，十载沉卑位。
功名与丘壑，两计皆未遂。
时变搅中肠，忧端丛千蝟。
岂如山间僧，了无秋毫累。
一榻寄岩阿，烟霞为活计。
脱身名利尘，洗耳市朝事。
兹游成邂逅，颇与宿心契。
晚日下层巅，踌躇聊自慰。
重来定何时，往往先梦寐。